Diari Oficial de la Generalitat Valenciana


Sumari del DOGV 6453, del 04-02-2011 (2011/1222)

ORDE 104/2010, de 30 de desembre, de la Conselleria d'Educació, per la qual es convoca concurs públic per a atorgar beques de pràctiques professionals per a la formació en assistència tècnica de gestió de fons documentals didàctics i recursos educatius per a l'any 2011.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6453

Data del DOGV
:   04-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/1222


Data del document
:   30-12-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 104/2010, de 30 de desembre, de la Conselleria d'Educació, per la qual es convoca concurs públic per a atorgar beques de pràctiques professionals per a la formació en assistència tècnica de gestió de fons documentals didàctics i recursos educatius per a l'any 2011. [2011/1222]
La Conselleria d'Educació en la seua xarxa de formació del professorat, a través dels Centres de Formació, Innovació i Recursos Educatius (CEFIRE) de la Comunitat Valenciana gestiona i administra informació documental, didàctica i recursos educatius, com a material de suport en l'activitat docent.
Per tot això, es considera convenient l'adscripció de becaris que participen en la preparació i la classificació dels fons documentals existents en les biblioteques dels CEFIRE, així com la digitalització i la maquetació de materials didàctics per a la comunitat educativa.
Fent ús de les facultats que em conferix l'article 28 de la Llei 5/1983, de 30 de desembre, del Consell, vista la proposta del director general de Personal de data 22 de desembre de 2010 i de conformitat amb esta,
ORDENE
Primer
Convocar un concurs públic per a la concessió de beques de pràctiques professionals en activitats relacionades amb la gestió de fons documentals depositats en les biblioteques dels CEFIRE, així com en activitats relacionades amb l'elaboració i la difusió de materials didàctics per a la comunitat educativa i la gestió dels recursos educatius generats en les distintes convocatòries de formació del professorat.
Segon
La normativa aplicable a esta convocatòria, serà la Llei 38/2003, de 17 de novembre, General de Subvencions (LGS), el Decret 132/2009, de 4 de setembre, del Consell (DOCV del 08.09.2009), pel qual es regula la concessió de beques i, el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana (TRLHP), en el que siga d'aplicació.
Pel seu caràcter de normativa bàsica, s'ha de tindre en consideració, també, el que disposa el Reglament General de Subvencions (RGS), aprovat pel Reial Decret 887/2006, de 21 de juliol.
Segons el que establix l'art. 8.16 del Decret 132/2009, les dades personals de les persones sol·licitants, arreplegats en el transcurs del procediment i, que constituïxen el contingut mínim de la convocatòria per a la concessió de les beques, seran inclosos en un fitxer automatitzat de la Conselleria d'Educació, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de la referida llei orgànica.
Tercer
S'aproven les bases per les quals es regix esta convocatòria, incloses com a annex I a esta orde.
Quart
Les beques es concediran a càrrec de la línia T6020000 de l'aplicació pressupostària 10.72.62.414.91,4, per un import de 110.000,00 €. No obstant això, l'import global màxim de les ajudes queda condicionat a l'existència de crèdit adequat i suficient per a atendre-les en la Llei de Pressupostos de la Generalitat per a l'exercici 2011.
Quint. Notificació a la Comissió Europea
La concessió d'estes ajudes no necessita ser notificada a la Comissió Europea, segons el que disposa l'article 7.4, en relació amb el que establixen els articles 1.2 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la CE dels projectes de la Generalitat dirigits a establir, concedir o modificar ajudes públiques, per no reunir tots els requisits de l'article 107.1 del Tractat de Funcionament de la Unió Europea, atés que els destinataris són becaris però no actuen en el tràfic econòmic i no participen en la convocatòria en virtut de l'exercici d'una activitat econòmica, de manera que no se se'ls pot atribuir la condició d'empresa i tampoc es produïx falsejament de la competència perquè no afecta intercanvis comercials
DISPOSICIONS FINALS
Primera
De conformitat amb el que establixen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i fent ús de les facultats que em conferix l'article 63 de la Llei 5/1983, de 30 de desembre, de la Generalitat, del Consell, es delega en el director general de Personal la facultat de resoldre l'esmentada convocatòria, i se l'autoritza perquè dicte les resolucions i instruccions necessàries per a l'execució d'esta orde, així com l'ordenació i la instrucció del procediment.
Segona
Esta orde produirà efectes al dia següent de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, esta orde, que posa fi a la via administrativa, pot ser recorreguda potestativament en reposició, o pot plantejar-se directament un recurs contenciós administratiu, en els termes i davant dels òrgans que s'indiquen a continuació:
a) El recurs de reposició s'ha d'interposar davant de la Conselleria d'Educació, en el termini d'un mes comptat des de l'endemà de ser publicada.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació.
València, 30 de desembre de 2010
El conseller d'Educació,
ALEJANDRO FONT DE MORA TURÓN
ANNEX I
Bases
U. Objecte
L'objecte específic d'esta convocatòria és la concessió d'un màxim d'onze (11) beques de pràctiques professionals:
a) Sis (6) d'elles per a activitats relacionades amb la gestió de fons documentals depositats en les biblioteques dels CEFIRE;
b) Cinc (5) per a activitats de reelaboració i gestió dels recursos educatius generats en les distintes convocatòries de formació del professorat.
Dos. Import
L'import mensual de cada beca ascendirà a un mínim de mil euros (1.000,00 €) mensuals cada una, d'acord amb la resolució del conseller d'Economia, Hisenda i Ocupació i vicepresident segon del Consell de data 1 de novembre de 2009.
El pagament estarà subjecte a les retencions que calguen, de conformitat amb el que establix el Reial Decret 1775/2004, de 30 de juliol (Boletín Oficial del Estado, de 4 d'agost de 2004).
Els beneficiaris de les beques estaran coberts, durant el període de realització de les activitats, per una assegurança d'accidents individual, que serà contractada per la Conselleria d'Educació.
Tres. Requisits
1. Les beques objecte d'esta convocatòria s'adjudicaran per mitjà de concurs entre els diversos aspirants a estes, que reunisquen els següents requisits i els acrediten documentalment:
a) Tindre nacionalitat espanyola o ser nacionals d'algun altre estat membre de la Unió Europea,
b) No ser major de 35 anys.
c) Complir els requisits exigits en l'article 13.2 de la Llei 38/2003, de 17 de novembre, General de Subvencions (LGS).
d) Disposar de cobertura sanitària.
e) Per a optar a les beques per a activitats relacionades amb la gestió de fons documentals depositats en les biblioteques dels CEFIRE es requerirà estar en possessió d'alguna de les titulacions següents:
- Llicenciat/da en Documentació.
- Diplomat/da en Biblioteconomia i Documentació.
- Tècnic/a Especialista en Biblioteconomia, Arxivística i Documentació.
f) Les beques per a activitats relacionades amb la reelaboració i la gestió dels recursos educatius generats en les distintes convocatòries de formació del professorat, requeriran acreditar formació pràctica vinculada al disseny i la producció editorial en formats multimèdia, en format web, en la gestió de bases de dades documentals en el disseny i manteniment de portals web i, estar en possessió d'alguna de les titulacions següents:
- Enginyer/a en Informàtica
- Tècnic/a superior de la família professional d'Informàtica i Comunicacions
- Tècnic/a superior de la família professional Arts Gràfiques
- Tècnic/a superior de la família d'Imatge i So
Els estudis corresponents a les titulacions requerides han d'haver-se finalitzat després de l'any 2005.
2. Els sol·licitants han de reunir estos requisits i la resta de condicions que assenyale la convocatòria a l'acabament del termini de presentació de les sol·licituds.
3. No poden optar a una beca els qui en el moment de publicar-se la convocatòria ja estiguen disfrutant d'una beca de pràctiques professionals en la Generalitat, llevat que es concórrega a la mateixa beca que s'està disfrutant o que queden menys de dos mesos perquè finalitze.
Quatre. Termini i formalització de les sol·licituds
Les sol·licituds, segons model de l'annex II, acompanyades de la documentació que consta en la base sis, es presentaran en el termini de deu dies hàbils a partir de l'endemà de la publicació d'esta orde en el Diari Oficial de la Comunitat Valenciana.
Les sol·licituds es presentaran en el Registre General de la Conselleria d'Educació, o en les direccions territorials d'Educació. També es poden presentar en els llocs i segons els procediments que indica l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Segons l'article 71 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, si la sol·licitud no reunix els requisits assenyalats en l'article 70 d'eixa llei, i els exigits per esta orde, es requerirà el sol·licitant, perquè en el termini de deu dies, esmene la falta o acompanye els documents preceptius. Si no ho fa així, es considerarà que desistix de la seua petició, prèvia resolució que ha de ser dictada en els termes que preveu l'article 42 de la Llei 30/1992, mencionada anteriorment.
Tots els annexos a esta orde han d'omplir-se en la web de la Conselleria d'Educació: . Direcció General de Personal. Servici de Formació del Professorat. Convocatòries. Beques i, enviar-los en línia, amb independència de la seua presentació, dins del termini establit, en un registre oficial.
Cinc. Duració de la beca
La duració de cada una de les beques serà com a màxim de 10 mesos, i s'iniciarà l'activitat a partir de la resolució d'esta convocatòria i finalitzarà, en tot cas, com a màxim, el 31 de desembre de 2011.
Durant el mes d'agost en què estiguen en vigor, se suspendrà la vigència d'estes beques i no es pagarà la quantia d'eixe mes, així la persona adjudicatària estarà dispensada de complir les seues obligacions.
Sis. Sol·licituds i documentació
La sol·licitud s'ajustarà al model de l'annex II i anirà acompanyada de la documentació següent:
a) Manteniment de tercers (annex III).
b) Opcions participació i activitats professionals (annex IV)
c) Cessió de drets de propietat intel·lectual (annex V), exclusivament per a l'opció d'elaboració de recursos educatius.
d) Currículum (annex VI).
e) Títols, certificats acadèmics i, tota la documentació a la qual s'ha fet referència en el currículum.
f) Expedient acadèmic de la titulació per la qual s'opta.
Una vegada finalitzat el procés de selecció, els seleccionats han de presentar els originals o fotocòpies degudament compulsades de la documentació indicada anteriorment. Les certificacions, tant de formació com de treball o pràctiques, han de detallar el nombre d'hores, dies o mesos de formació o activitat.
Set. Selecció
a) L'òrgan instructor d'esta convocatòria serà el Servici de Formació del Professorat, qui exercirà les funcions establides en l'art. 24 de la LGS. Com a òrgan col·legiat en el procés de concessió es constituirà una comissió de selecció que emetrà un informe en què es concrete el resultat de l'avaluació. La comissió estarà constituïda per:
- El cap del Servici de Formació del Professorat, que la presidirà.
- Dos directors/es de CEFIRE designats pel director general.
- Dos funcionaris del Servici de Formació del Professorat, un dels quals actuarà com a secretari amb veu i vot.
b) L'òrgan instructor disposa de facultats per a realitzar totes les comprovacions que estime necessàries per a la qualificació dels mèrits adduïts, així com per a realitzar una prova pràctica o entrevista, si és el cas, si ho estima oportú.
c) Finalitzat el procés de selecció, la comissió avaluadora, en el termini de 10 dies, elaborarà una proposta de resolució conforme a l'art. 18 del Decret 132/2009.
El director general de Personal resoldrà per delegació l'adjudicació de les beques, en el termini màxim de tres mesos des de la data de publicació de l'orde en el DOCV. La resolució serà, posteriorment, publicada en el Diari Oficial de la Comunitat Valenciana, complint els requisits establits en l'article 18 de la LGS.
Sense perjuí de l'obligació de resoldre prevista en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si transcorregut el termini indicat no s'ha resolt, el silenci administratiu tindrà caràcter desestimatori.
Huit. Barem que s'ha d'aplicar
Tenint en compte el que establix el barem a què fa referència el Decret 132/2009, (DOCV del 08.09.2009), pel qual es regula la concessió de beques, les condicions de mèrit avaluable, així com les puntuacions que s'han d'atorgar, són les següents:
a) Expedient acadèmic: entre 5 i 10 punts, coincidint amb la nota mitjana ponderada.
b) Especialització acadèmica en matèries relacionades amb l'objecte de la convocatòria: fins a 5 punts.
c) Altres titulacions que no constituïsquen requisit per a presentar-se a la convocatòria: fins a 3 punts.
- Doctor/a: 2 punts.
- Llicenciat/da o equivalent: 1 punt.
- Diploma universitari o equivalent: 0,5 punts.
- Tècnic/a superior en Formació Professional:0,5 punts.
d) Acreditació de coneixements de valencià: fins a 1 punt.
e) Altres idiomes de la Unió Europea: fins a 1 punt.
f) Experiència professional relacionada amb la matèria objecte de la convocatòria: fins a 2 punts.
g) Cursos de formació relacionats amb l'objecte de la beca: fins a 4 punts.
h) En el cas de sol·licitants que opten a les places de gestió de fons documentals didàctics: experiència en catalogació de recursos i utilització de repertoris digitals així com de l'aplicació de gestió bibliogràfica TECHLIB.
Es consideraran les situacions de discapacitat, igualtat de gènere i violència domèstica, així com de víctimes del terrorisme, dels sol·licitants, en els termes del que establix la disposició addicional primera, segona i tercera del Decret 132/2009.
Tindran preferència per a l'obtenció de la beca quan, en igualtat de puntuació en la baremació, s'acredite alguna de les situacions personals referides.
Nou. Obligacions dels beneficiaris
Són obligacions dels beneficiaris:
a) Realitzar la formació i les tasques que els siguen encomanades, amb una duració de 30 hores setmanals i, que tinguen relació amb l'objecte de la beca.
b) El sotmetiment a les actuacions de control financer que corresponen a la Intervenció General, en relació amb les beques concedides.
c) Comunicar a la Conselleria d'Educació, l'obtenció d'altres beques, per a la mateixa finalitat, atorgades per una altra administració o ens públic.
d) L'incompliment de les obligacions donarà lloc a les responsabilitats o sancions que corresponguen, d'acord amb el que establix la Llei General de Subvencions (LGS).
Deu. Tutoria
Els directors dels CEFIRE on s'exercisquen les activitats del becari, designaran un tutor, entre el personal que depenga d'estos, que es responsabilitzarà del seguiment i orientació en relació a les pràctiques encomanades.
Onze. Drets sobre el treball realitzat
Per mitjà de l'acceptació de les bases de la convocatòria, els becaris cedixen gratuïtament i de forma indefinida els resultats que s'obtinguen com a conseqüència del desenrotllament de la beca, així com la memòria final, si és el cas, a la Conselleria d'Educació, que es reserva el dret de publicar-la i utilitzar-la.
En relació als drets de propietat intel·lectual cal ajustar-se al que disposa l'art. 43.1 i 2 del Reial Decret Legislatiu 1/1996, de 12 d'abril, pel qual s'aprova el text refós de la Llei de Propietat Intel·lectual.
Si cal, ha d'omplir-se el document "Cessió de drets de propietat intel·lectual". L'incompliment d'esta obligació donarà lloc a deixar sense efecte la resolució de concessió de la beca i, si és el cas, al reintegrament d'esta, amb exigència de l'interés de demora.
Dotze. Pagament de les beques de formació
Amb justificació prèvia d'haver realitzat l'activitat que va motivar la seua concessió, segons l'article 71 del RGS, les beques es pagaran de manera fraccionada cada mes per mitjà de transferència bancària. Si un becari renuncia a la beca abans de la finalització d'esta, se li pagarà la part proporcional d'acord amb l'activitat realitzada. La renúncia s'ha de realitzar per escrit davant de la direcció del CEFIRE.
Per a poder fer efectius els pagaments, els beneficiaris han d'estar al corrent de les obligacions tributàries i davant de la Seguretat Social, segons el que disposen els articles 22 i 23 del Reglament General de Subvencions, aprovat per Reial Decret 887/2006, de 21 de juliol (BOE de 25 de juliol de 2006) (RGS).
Per l'autorització expressada en la sol·licitud (apartat D), la Conselleria d'Educació obtindrà directament l'esmentada acreditació.
Les absències no justificades poden donar lloc a una minoració en la quantia que s'ha de pagar en el període en què es produïsquen.
Tota alteració de les condicions tingudes en compte per a la concessió de les beques, i, en tot cas, l'obtenció concurrent de beques atorgades per altres administracions o ens públics o privats, pot donar lloc a la modificació de la resolució de concessió.
Es recorda que, en matèria de pagament, són aplicables els articles 22 i 23 del Reglament de Subvencions (RGS), de caràcter bàsic, respecte l'acreditació d'estar al corrent amb les obligacions tributàries i amb la Seguretat Social.
Tretze. Incompliments sobre la finalitat de les beques de formació
Les beques de formació regulades en esta convocatòria seran incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca (art. 22 del Decret 132/2009 i art. 19 de la LGS).
Quedarà sense efecte la concessió de la beca, després de l'audiència de la persona interessada, quan no es realitze l'activitat que va motivar la concessió, quan deixe de reunir els requisits que es van exigir o quan s'incomplisquen, sense causa que ho justifique, les condicions establides en esta convocatòria.
En el supòsit d'incompatibilitat es requerirà el reintegrament de la subvenció conforme a l'art. 37 de la LGS i 12 de l'esmentat Decret 132/2009.
En relació a les infraccions i sancions administratives, en esta matèria, cal ajustar-se al que indica el títol IV de la LGS (art. 52 i ss.).
Catorze. Vinculació laboral per gaudi de les beques de formació
La concessió i l'aprofitament de la beca no implicarà cap vinculació laboral o administrativa amb la Conselleria d'Educació, ni amb cap dels centres i servicis dependents de la Generalitat, ni suposa cap compromís d'incorporació posterior a les plantilles d'estos centres.
Quinze. Lloc de realització de les activitats
Els qui opten a les beques per a activitats relacionades amb la gestió de fons documentals depositats en les biblioteques dels CEFIRE han d'optar, en orde de prioritat, per alguna de les següents seus dels CEFIRE: Alzira, Castelló, Cefire específic de Formació Professional de Cheste, Elda, Orihuela i Xàtiva.
Els qui opten a les activitats relacionades amb l'elaboració i la difusió de materials didàctics per a la comunitat educativa i la gestió dels recursos educatius generats en les distintes convocatòries de formació del professorat, poden optar, en orde de prioritat, per alguna de les següents seus dels CEFIRE o del mateix Servici de Formació del Professorat (SFP): Castelló (1), València (1) i SFP (3).
L'assignació dels llocs estarà, en tot cas, condicionada a les necessitats de la Conselleria d'Educació, en relació a l'objecte de les beques.